**Sajtóközlemény**

**2023. december 31-én zárul a GINOP 5.2.1 Ifjúsági Garancia és a**

**GINOP 5.1.1 Út a munkaerőpiacra program**

**2023/december/6**

***A Borsod-Abaúj-Zemplén Vármegyei Kormányhivatal az Ifjúsági Garancia és az Út a munkaerőpiacra programok keretében több mint 50 milliárd forint európai uniós támogatásból több mint 53 ezer álláskereső munkaerőpiaci helyzetének javítását segítette elő a 2015-2023 közötti megvalósítási időszakban. A vármegyei eredményekről a programok megvalósításában résztvevők a 2023. november 23-án Miskolcon megtartott zárókonferencián számoltak be.***

A GINOP 5.2.1 Ifjúsági Garancia projektben 22,8 milliárd forint, a GINOP 5.1.1 Út a munkaerőpiacra projektben pedig 29,6 milliárd forint uniós és hazai forráskeret biztosította a vármegyében a projektek működését, illetve az álláskeresők támogatását. A záruló programok képzési és elhelyezkedést elősegítő támogatásai az országos célokhoz, a helyi munkaerőpiaci igényekhez és lehetőségekhez igazodva hozzájárultak a vármegyében élő álláskeresők képzettségi szintjének emeléséhez, az elhelyezkedést segítő munkatapasztalat és munkagyakorlat megszerzéséhez, új vállalkozások indításához, a foglalkoztatási szint emelkedéséhez. A projektek képzési támogatása révén közel 20 ezer álláskereső kapott lehetőséget egy versenyképes szakma megszerzésére. A bérjellegű támogatások különböző konstrukcióit több mint 10 ezer munkáltató vette igénybe, ezáltal több mint 35 ezer szakképzett, vagy frissen szakmát szerzett programrésztvevő elhelyezkedéséhez járult hozzá a két projekt. A támogatásokat igénybe vevő munkáltatók több mint 80%-át a mikrovállalkozások tették ki. A támogatottak főként a kereskedelem, az építőipar, a szálláshely-szolgáltatás, vendéglátás és a feldolgozóipar szektorban helyezkedtek el.

A programok lehetőséget teremtettek a vármegye foglalkoztatáspolitikai céljainak megvalósítására. A komplex támogatásokat és szolgáltatásokat egyaránt kínáló munkaerőpiaci programok elősegítették a térségi célkitűzések érvényre juttatását, a Borsod-Abaúj-Zemplén vármegyei sajátosságok és érdekek szem előtt tartásával.

Borsod-Abaúj-Zemplén Vármegye Kormányhivatala ezúton mond köszönetet a projektmegvalósításban résztvevő képzőknek, civil szervezeteknek, az álláskeresők foglalkoztatását vállaló munkáltatóknak, az elhelyezkedést segítő, támogató intézmények vezetőinek és munkatársainak.

A projektekről a [www.kormanyhivatalok.hu](http://www.kormanyhivatalok.hu) és a [www.munka.hu](http://www.munka.hu) oldalakon tájékozódhatnak.

További információ:

Muntyán Bernadett, BAZVKH sajtófőnök

Elérhetőség: sajto@borsod.gov.hu